A/S Skrankefoss Træsliperi

Skrankefoss Træsliperi ble etablert i 1910 som en bedrift som primært var et tresliperi. A/S Skrankefoss Træsliperi var i drift til 30. desember 1961. Bygning, eiendom og fallrettigheter ble overdradd fra A/S Union til Vokks i 1966. VOKKS Kraft AS driver med produksjon av elektrisk kraft i lokale småkraftverk.
Skrankefoss Træsliperi ligger ved gamle Fall jernbanestasjon og er plassert strategisk i Fallselva, som renner ned fra Trevatna ca 2km rett øst for Fall. Demningen ved Trevatna er det eneste utløpet ned Fallselva, som ble den store kraftkilden i bygda. Fra Trevatna renner Fallselva i flere etapper med «fløyter» (tømmerdam eller oppsamling av tømmer), samt alminnelige og regulerte fosser. Lengre ned langs Fallselva ligger også Land Træsliperi & Papfabrik som i tillegg produserte papp og cellulosemasse (1872-1963) og til sist Holmen Mølle (1908-1960) ved utløpet til Randsfjorden. Disse tre bedriftene gav etter forholdene, store og gode arbeidsplasser i bygda. Alle tre bedrifter var i drift i samme periode, men ble lagt ned i 1960, 1961 og i 1963.
Det eneste vi har igjen i dag av Skrankefoss-anlegget, er bygningen i gul murstein ved Skrankefossdammen. De to store trebygningene som fungerte som fabrikkhaller og lager med dedikerte togspor, er revet. Her er det i dag badeplass og friluftsområde, hvor det tidligere ble oppsamlet tømmer fritt og i bunter. Lengre ned langs vegen finner man rester etter Land Træsliperi & Papfabrik (Stenersgata 27) med fabrikkpipe, to eldre fabrikkhaller, samt en nyere hall oppført lenge etter nedleggelsen. I tillegg et industribygg med påskriften "MEKANISK VERKSTED". Lengst ned mot Randsfjorden, ved å krysse fylkesveg 34 Randsfjordvegen, ved Fall Båtplass, finner man i dag Mølleparken Badeplass med gamle Holmen Mølle. 
Valdresbanen passerte Skrankefoss bare 150 meter nedenfor produksjonshallen, som har gul pusset mursteinfasade og rødt tak (bildet). Stasjonsområdet på Fall hadde et krysningspor (to spor ved plattformen), samt et blindspor for hensetting av vogner. I tillegg to sidespor: det ene sidesporet på sørsiden av den kryssende vegen hvor vanntårnet engang sto, her gikk det sidespor på ca. 150 meter opp til Skrankefoss Træsliperi og krysset brua bak produksjonshallen. Det andre sidesporet tok av mot høyre ca 60 meter lengre sørfra vegkrysset, inn til det ene av to store fabrikkhaller bygget i tre. Begge fabrikkhallene er i dag revet og begge to sidespor er fjernet. På gamle fotografier (se referanser) kan man se produksjonshallen (slik den er i dag), samt de to fabrikkhallene, de to sidesporene som kom inn sørfra og lastevogner fra Valdresbanen.  Virksomheten var omfattende og medførte mye aktivitet.


== Kilder ==
«Skrankefoss Tresliperi, to skift med arbeidere». digitaltmuseum.no. Besøkt 21. november 2022. 
«Skrankefoss». Oppland Arbeiderblad (norsk). 5. februar 2010. Besøkt 21. november 2022. 
«Kultursti Fall» (PDF). Søndre Land Kommune. 
«Skrankefoss Træsliperi A/S». digitaltmuseum.no. Besøkt 21. november 2022.  sett fra Fall stasjon, luftfotografi
A/S Skrankefoss Træsliperi.  Luftfotografi. Her kan sees godsvogner oppstilt på sidespor nr. 1 og fabrikkhall nr. 1. Lengre vekk sees også fabrikkhall nr. 2 som også hadde eget sidespor.
Fabrikkarbeider på Skrankefoss 
«A/S Skrankefoss Træsliperi, Fall». digitaltmuseum.no. Besøkt 21. november 2022.  luftfotografi; vi ser Skrankefoss dam, brua til produksjonshallen (murbygning), sidespor nr.1 fra Fall st. over brua til lagerbygg nr.1, samt sidespor nr. 2 til lagerbygg nr. 2, vanntårnet helt i høyre del av bildet, Valdresbanen slik den kommer fra sør mot nord, oppsamling av tømmer i dammen, arbeiderboliger (bak, venstre del), løyperenne for tømmer fra venstre til høyre som krysser Valdresbanen.
«Fall stasjon». digitaltmuseum.no. Besøkt 21. november 2022.  ca 1950


== Referanser ==